# Die Schedelsche Weltchronik (deutsch):183

| 182 <<<Vorheriges Blatt | Die Schedelsche Weltchronik Blatt CLXXXIII | Nächstes Blatt>>> 184 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CLXXXII verso:

RAcherius ein bischoff zu Bern. dauor ein closter man. fast hohgelert hat vil dings geschriben. vnd die ketzerey Antropormotitarum genant außgerwtet. dieselben ketzer hielten auß pewrischer aynfeltigkeit das got menschliche glyder het vnwißende der stym des herrn. das der heillig gaist ein vnleiphaftiger got ist.
DVnstanus der cantuariensisch bischoff was diser zeyt an großen wunderzaichen vnd heilligkeit scheinper vnd hat vil clo$^e$ster gestiftet. vnd am tag seins absterbens vonm engel gelernet die ?ntiffen. O rex gencium et dominator eorum.
EThgarius ein engellendischer ko$^e$nig hat nach Echelstanum seinem vater vber die engellendischen .ix. iar geregirt ein gar cristenlicher man. Von dem lißet man dz er vnder andern wercken seiner tugent schier yedes iars ein closter pawet.
ADeobaldus der Vltraiectensich bischoff ist auch diser zeit an kunst vnd fru$^e$mmkeit des lebens beru$^e$mbt gewest vnnd hat vil zu lob der iunckfrawen marie vnnd des heilligen creu$^e$tzs geschriben.
THeodoricus bischoff zu Metz der sybend ein heillig man der hieß vil heiltumbs auß welschem land zu ime bringen. vnd ru$^o$et zu letst mit heilligem ende.
HAtto der ertzbischoff zu Mayntz vormals abbt zu fulden sol von den mewßen in dem rheyn gefreßen worden sein darumb das er ein große menig der armen in einem stadel oder schewern zur zeit der tewrung als wo$^e$lt er sie mit almu$^o$sen begaben versameln vnd verprennen hieß. die mewse haben auch seinen namen ab den wenden genagen.
ODo der cantuariensisch bischoff wz diser zeit in tugenten vnd heilligkeit geplu$^e$et. Nemlich Gwilhelmus. Richardus. Popo. Ostertus. Berno.
IN dem land vasconia erschyne ein wundergestalts ding das het zway hawbt vom nabel vnd vbersich auffgespalten. het auch zwu pru$^e$st. vnnd wenn ir eins aße so schlieff das ander.
HUgo der groß caputius zugenambt empfieng nach absterben ko$^e$nig ludwigs zu franckreich. auß seim gescheft dasselb ko$^e$nigreich. vnd regiret mitsambt seiner gemahel vier iar. Ettlich sprechen er sey ein graff oder hertzog zu Parys. vnd sein vater robertus ein tyrann vnd flaischhacker gewesen. Aber zu seinen zeitten ist franckreich nit also geauffet. als Pipinus vnd die andern ko$^e$nig das inngehebt haben. dann ettwen hatt alle Gallia vber das gepirg gelegen. auch osterwalden. vnd ein groß tail teu$^e$tscher land zu franckreich geho$^e$rt. Aber als das kaiserthumb auff die sachßen gelanget so ist nit allein teu$^e$tsch land vnd schweitzerland. sunder auch ein grosser tail des nyderlands vnnd auch Burgundi an das kayserthumb gelangt.

## CLXXXIII recto:

KAiserlicher gewalt vnd ko$^e$nigcliche macht ist nicht allain auß kraft der natur zu gemaynem nutz eingelaytet. sunder auch durch den hayland vnßern herren ihesum christum gottes sun. Jn des hand alle reich der werlt sind mit wortten vnd wercken bestettigt. der dann zu der zeyt als aller vmbkrais beschriben wardt hat wo$^e$llen geporn werden. vnd den zynse des kaisers augusti geduldet vnd fu$^e$r sich vnd fu$^e$r petro tribut zegeben geschaffet. vnd der auch gefragt ob zymlich wer dem kaiser zinss zeraichen. nach besichtigung der mu$^e$ntz gesprochen hat. Gebt dem kaiser was des kaisers ist vnd got was gottes ist. Darumb spricht der sellig ambrosius. Begeret der kaiser tribut oder zinss so sind wir ime des nit wider. grund vnd poden der kirchen als ecker vnd felld sollen das bezalen. So spricht der kaiser iustinianus das ime der kaiserlich gewalt von der hymlischen maiestatt gegeben sey. Dann gleicherweiß als in den gaistlichen dem ro$^e$mischen babst alle patriarchen. primates vnd andere bischoff vnd prelaten vnderworffen sind. wiewol die kriechischen solchs zuzeiten widersprochen haben. vnd das trewloße geschlecht der hussen nochmals widerspricht. Also ist offenbar dem ro$^e$mischen kaiser alle werltlichen vnderworffen sein. Darumb die hernach gesatzt figur zaigt an wie die kaiserlich wale als auff starck sewln gefestigt ist dann als die schwacheit des kaiserthumbs vnd die wannckelheit des glu$^e$cks betrachtet wardt. auff das denn der ho$^e$hst kaiserlich gewalt lenger bey den teu$^e$tschen blibe. vnd das der. der andere an tugent vnd wirdigkeit fu$^e$rtreffe auch den andern vor sein solt. So hat babst Gregorius der fu$^e$nft ordnung vnd bestettigung mit willen kayser otten von wale eins kaisers. die bis hieher auff vnßer zeit gehalten ist fu$^e$rgenomen. Also das allain den teu$^e$tschen gezymet einen fu$^e$rsten zeerwelen. der dann ein ro$^e$mischer ko$^e$nig genant. vnd nach bestettigung des babsts ein kaiser vnd merer des reichs gehalten werden solt. Vnd wann aber nach innhalt vnd satzung der gaistlichen recht der kaiser in zeittlichen dingen die ihenen fu$^e$rtrift die von ime zeittliche ding empfahen. vnnd nw alles volck vnd alle fu$^e$rsten von dem kaiser als von eim herren der werlt zeittliche ding nemen. darumb sind sie ime zu vndertenigkeit vnd gehorsam billich verpflichtet. dann wiewol sich ettlich widersetzen dem ro$^e$mischen kaiserthumb gehorsam zesein so ist doch nach der monarchey vnd einigem fu$^e$rstenthumb des kaisers augusti octauiani nymannt ye so gar vnsynnig vnd abmu$^e$etig worden das er sich vnder eim andern dann des ro$^e$mischen ko$^e$nigs tittel einen herren der werlt vnd fu$^e$rsten des vmbkraiß der erden hett gethu$^e$rren nennen. Nw zu anzaigung des frefels der ihenen die do fu$^e$rgeben das sie dem ro$^e$mischen kaiserthumb nicht pflichtper. sunder dauor gefreyet seyen. wiewol denn irer widerspennigkeit eer mit waffen denn mit gesetzen zebegegnen wer. auff das sie sich auß dem rechten vnderworffen zesein erkenneten. auß dem sie sich gefreyt achteten. yedoch ist zemercken das alle die ihenen die sich vnder dem ioch des kaiserthumbs zesein lawgnen. sprechen das sie solchs erlangt haben eintweders auß freyheit oder mit redlichen gethatten vnd einicher tugent. Vnd so aber das ro$^e$misch kaiserthumb von got vber alle menschen in der werltlichkeit auffgerichtet vnd deßhalb kund vnd offenbars rechtens ist das demselben nymant einichen nachteil oder geuerde bringen mag. so ist vnlawgenper vnd wissentlich das solch freiheiten die den ho$^e$hsten gewalt hinnemen vnd abstellen vntu$^e$glich vnd kraftloße sind. dann auß solchem erwachsen vil zwitrachtigkeit. rawberey. todschleg vnd krieg so nymant ist der als der o$^e$berst nach ordung des rechtens solchen kriegen maß setzen solt. Wo wir aber vnder einem einigen hawbt lebten. alle einer einigen gehorsam folgten. vnd einen einigen ho$^e$hsten fu$^e$rsten in werltlichen dingen erkenneten so reichßnet allenthalben auff erden der frid vnd wir geprauchten vns gu$^o$ter vnd su$^e$ßer eintrechtigkeit. Dess zu offenbarem zaichen so ist von anbegynne der werlt bis hieher nye einicher gemayner frid gewesen. denn zu der zeit do aller vmbkraiß der erden auff den einigen kaiser augustum in gestalt des himlischen reichs ein aufsehen het. Vnd wiewol solchs zu eren Christo vnßerm erlo$^e$ßer. der vnßere menschliche gestalt an sich geklaydet hat deßmals beschehen ist. so sol doch genu$^o$gsam sein das der go$^e$ttlich pawmeister der werlt disen weg des frids zehaben gezaigt hat. dieweil der vmbkrais vnder einem einigen fu$^e$rsten geregirt wardt. Vnd wiewol wir nit lawgnen das auch andrer ko$^e$nig vnd fu$^e$rsten macht vnd gewalt groß sein mu$^o$g so sagen wir doch dabey das sie alle vnder dem ro$^e$mischen kayserthumb sind. vnnd also gefo$^e$lgig sein sollen. das sie die gehorsam die sie von iren vndertanen erfordern dem ro$^e$mischen kayser irem herren laysten.
DO das ro$^e$misch kaiserthumb an die teu$^e$tschen gewendet wardt do ist es zu sterckrer bestenndigkeit gestift vnd gefestigt worden auff wier sewln. als auff vier hertzogen. vier marggrafen. vier lantgrafen. vier burggrafen. vier grafen. vier panyerherren. vier freyen. vier ritter. vier stett. vier do$^e$rffer vnd auf vier pawrn nach anzaigung der nachfolgenden figur.
Von satzung vnd verordnung der churfursten des romischen reichs.
* ↑ [korrigiert, im Original christnm]